Pedeapsă mărită pentru cel care l-a jefuit pe milionarul Dan Nicorescu
- Bianca Ion
- 6 martie 2024, 12:27
Raketul Serhgei Rădean, cu dublă cetățenie, română și moldovenească, care care l-a jefuit pe milionarul Dan Nicorescu, a primit o pedeapsă mai aspră în urma apelului.
Pe data de 5 martie 2024, magistrații Curții de Apel București au emis decizia finală în cazul individului cu dublă cetățenie, română și moldovenească, Serghei Rădean, care a comis actele de tortură și tâlhărie împotriva milionarului bucureștean Dan Nicorescu.
Ce pedeapsă a primit cel care l-a jefuit pe milionarul Dan Nicorescu
Serghei Rădean a fost găsit vinovat de 14 fapte penale, inclusiv tâlhărie calificată, lipsire de libertate în mod ilegal, nerespectarea regimului materiilor explozive, furt calificat și distrugere. Judecătorii au combinat cele 14 pedepse principale, aplicându-i inculpatului cea mai grea pedeapsă de 7 ani închisoare pentru tâlhărie calificată, la care au adăugat o treime din totalul celorlalte pedepse (9 ani închisoare). Astfel, Serghei Rădean va executa o pedeapsă totală de 16 ani închisoare.
În mai 2023, Tribunalul București l-a condamnat pe mafiotul basarabean la 11 ani de închisoare și l-a obligat să plătească 500.000 euro către victima Nicorescu Dumitru-Dan, ca daune materiale. De asemenea, în apel, inculpatul româno-moldovean a fost obligat să plătească 118.897,5 lei către S.C. Onedia Distribution S.R.L și 844.902,94 lei către Omniasig Vienna Insurance Group MNIASIG S.A., asigurătorul persoanei vătămate BCR S.A., care s-a subrogat în drepturile asiguratului.
Atacul asupra miliardarului Dan Nicorescu
La data de 20 octombrie 2020, Serghei Rădean și un presupus complice, Chioroglo, au pătruns în locuința omului de afaceri Dan Nicorescu de pe Șoseaua Nordului. Potrivit anchetatorilor, în intervalul 03:00 - 05:00, Nicorescu a fost amenințat cu un pistol, legat cu două perechi de cătușe de un scaun și supus unor acte brutale, inclusiv bătăi până la leșin, stropire cu apă pentru revenirea în simțiri și electrocutare. Tâlharii au aplicat șocuri electrice, fixând un dispozitiv pe ceafă, în timp ce îl torturau pentru a afla locul în care își ține banii și bunurile valoroase. Unul dintre basarabeni l-a avertizat pe victimă că ar putea să-l ducă într-o pădure pentru a-l omorî, sugerând că nu merită să-și pună viața în pericol pentru bani și obiecte.
Primele informații despre Serghei Rădean au fost dezvăluite de EVZ. La acea vreme raketul avea în arsenalul său mai multe dispozitive pe care le folosea pentru a nu fi prins: acte de identitate false, aparatură de bruiaj pentru telefoane, chei de mașini clonate, dispozitive de explozie artizanale realizate din componente de petarde și multe altele.
Prejudiciu de 500.000 de euro
Ulterior, după ce victima a cedat presiunii, tâlharii au fugit cu mai multe bunuri de valoare, printre care ceasuri de lux, bijuterii și sume de bani. Printre bunurile sustrase s-au numărat un Rolex Yacht, un Swarovski Daytime și un Vacheron Constantin, lănțișoare din aur cu pandantive cruciulițe din diamante, brățări și inele din pietre prețioase, un inel cu diamant de 16-27 karate, ochelari de soare cu diamante și alte accesorii de lux. Prejudiciul total a fost estimat la 500.000 de euro.